La Setmana Mundial promou enguany les polítiques d'igualtat i de conciliació laboral per a la coresponsabilitat vers la criança
Amb motiu de la Setmana Mundial de la Lactància Materna (SMLM) que se celebra des del primer d'agost fins al dia 7, l'Agència de Salut Pública de Catalunya (ASPCAT) s'adhereix al lema d'enguany "Apoderem-nos.
Fem possible la lactància materna!", proclamat per l'Aliança Mundial pro-Lactància Materna (WABA), entitat que treballa conjuntament amb l'OMS i UNICEF i que coordina cada any aquesta celebració de seguiment en més de 170 països.
Una de les claus per a l'establiment i manteniment de l'alletament matern és el suport familiar i social.
La campanya d'enguany promou les polítiques d'igualtat i de conciliació laboral amb objectius com la consecució d'un equilibri entre el treball remunerat i no remunerat i la cerca de la coresponsabilitat de parelles i famílies vers la criança.
Segons dades de l'Enquesta de Salut de Catalunya 2017-2018, un 80,8% dels nadons realitza la lactància materna en algun moment però poc més de la meitat continua amb alletament matern als sis mesos de vida, malgrat els seus beneficis demostrats.
Entre els factors que intervenen en l'abandonament de l'alletament expressats per les mares, la incorporació a la feina constitueix la segona causa als 3-4 mesos i la primera als 5-6 mesos 1.
Aquests resultats demostren que la manca de suport a les mares a la feina és una de las barreres per a la lactància materna òptima.
La protecció social de mares i pares amb perspectiva (permís parental, de maternitat, de paternitat o familiar) pot ajudar a crear l'entorn propici per a la lactància en el context laboral.
A més de comptar amb una visió de gènere, les pràctiques per a promoure i facilitar la lactància materna han de dur-se a terme en les diferents etapes vinculades a la maternitat (visita pre-concepcional, visites de seguiment de l'embaràs, part, puerperi...) establertes al " Protocol de seguiment de l'embaràs a Catalunya " i al " Protocol del part, puerperi i atenció al nadó " del Departament de Salut, que milloren les actituds i coneixements vers la lactància.
La coresponsabilitat en la criança i la cura mitjançant l'atenció al procés de la maternitat i la paternitat que porta a un canvi de model social d'igualtat efectiva, es posa en valor amb el Projecte "Canviem-ho" des del Programa d'Atenció a la Salut Sexual i Reproductiva de Barcelona, que condueix grups d'homes per una paternitat responsable, activa i conscient.
L'evidència demostra que quan la preparació prenatal s'adreça a les parelles en comparació amb les dones únicament, les taxes de lactància augmenten.
La sensibilització i la formació dels professionals de la salut és imprescindible per dur a terme un bon acompanyament de les famílies i els nadons durant l'alletament.
Les edicions periòdiques del "Curs d'actualització en Lactància Materna", coordinades des del Servei de Salut Maternoinfantil de l'ASPCAT en col·laboració amb les societats científiques, faciliten l'adquisició de coneixements, habilitats i eines per donar suport a les dones que alleten.
A través de les edicions presencial i online es formen més de 500 professionals anualment, amb una presència tímida però creixent de professionals sanitaris d'àmbits diferents a la pediatria o l'obstetrícia (metges/ses de família, especialistes, odontopediatres,...) que atenen mares que alleten.
Per tal de fomentar el manteniment de la lactància, des de l'ASPCAT es duu a terme l'elaboració i difusió del material divulgatiu "L'Alletament matern a les escoles bressol", que proposa pautes per facilitar la continuació de l'alletament matern a les llars d'infants, tant de forma presencial com mitjançant l'administració de llet que la mare s'extreu prèviament, informant sobre l'extracció, manipulació, emmagatzematge, transport i conservació de la llet materna.